Papersnake/gushiwen huggingface dataset:
端午帖子词：皇太妃阁五首 其二
苏轼（宋代）

雨细方梅夏，风高已麦秋。应怜百花尽，绿叶暗红榴。
寿皇圣帝挽章三首
陈造（宋代）

孝俭超千古，初终秉一心。
时前未央酒，每惜露台金。
遗范天同久，湛恩海与深。
攀催恸夷夏，悲泪作秋霖。
贻主客吕郎中（即皇太子赞谕）
储光羲（唐代）

上士既开天，中朝为得贤。青云方羽翼，画省比神仙。

委佩云霄里，含香日月前。君王傥借问，客有上林篇。
送欧时振还姑苏二首 其一
石宝（明代）

燕市南头晓送君，谁人高韵遏行云。北风吹落姑苏月，山寺钟声夜半闻。
醉花阴 灯下菊影，用易安韵
徐釚（清代）

丝雨沉沉移白昼。红灯偎铜兽。秋影上窗纱，妙手黄荃，墨晕层层透。

最怜酒冷香残后。泪粉沾罗袖。生怕拂玄霜，却笑花枝，形影俱同瘦。
定边杂感
姚允迪（清代）

久知边地冷，仲夏似秋深。水绝平和味，天迟长养心。

塞长疲骏马，云拥失归禽。唐汉先贤碣，茫茫何处寻。
自上元后闲作五首
张耒（宋代）

面冷春霜拂瓦干，晓风吹雨冻阑干。
柳梢黄弱梅苞破，更放东君几日寒。
嘉禾颂七章章四句
吴泳（宋代）

其秀维何，奕叶有傩。
春种秋实，备时中和。
景祐以后乐章六首
真宗（宋代）

翊佐先朝，章明台教。
淑顺谦勤，徽音在劭。
树风不止，劬劳匪报。
黍稷令芳，嘏兹乃告。
句
王度（宋代）

危红赊晚景，涨绿上平沙。
题秋林瞰泉图
周叙（明代）

草堂住在清溪上，雨歇秋林郁森爽。幽人无事日凭栏，俯瞰流泉惬心赏。

泉流百折穿翠微，凉波粼粼秋日辉。飞空琮琤韵琴筑，溅石错落翻珠玑。

幽人对此情怡怿，顿觉烦襟坐来息。一声何处歌沧浪，云水萧萧动来碧。
送刘公求还庐陵兼属张元亨五首
赵蕃（宋代）

得见虽能数日，晤言每恨匆匆。
曷日竹斋重过，更期汗简同功。
田园乐七首 其三
薛蕙（明代）

荷锸朝耘瓜圃，披衣夕偃蓬庐。瓮里数升绿酒，枕中一卷丹书。
书叹
陆游（宋代）

历尽危涂井与参，鬓毛饱受雪霜侵。平生不可俗子眼，后世谁霜吾辈心。

河洛方行胡正朔，山林虚度醉光阴。浩歌未阕先投枕，衰病常忧感慨深。
和赵成子提干喜雨韵
袁说友（宋代）

十年三已冒为州，每每于民有旱忧。
午听雷声鸣屋角，晚惊雨旱压云头。
及时三日为霖好，为汝千箱乐岁求。
欲办一椽名喜雨，愧无老笔赞宸旒。
长沙留别
黄庭坚（宋代）

折脚铛中同淡粥，曲腰桑下把离杯。
知君不是南迁客，魑魅无情须早回。
终南山
裴说（唐代）

九衢南面色，苍翠绝纤尘。寸步有闲处，百年无到人。

禁林寒对望，太华净相邻。谁与群峰并，祥云瑞露频。
和胡观光黄元授二首 其一
王庭圭（宋代）

两翁忽动鲈鱼兴，脍缕无声雪落砧。细管向来曾并试，清流可赋共谁临。

好诗自昔员如弹，古锦何劳呕出心。一览雕章知格律，吹笙学得凤凰吟。
桐庐道中
姚镛（宋代）

两岸山如簇，中流锁翠微。风帆逆水上，江鹤背人飞。

野庙青枫树，人家白板扉。严陵台下过，不敢浣尘衣。
杂曲歌辞。妾薄命
刘元淑（唐代）

自从离别守空闺，遥闻征战起云梯。夜夜愁君辽海外，

年年弃妾渭桥西。阳春白日照空暖，紫燕衔花向庭满。

彩鸾琴里怨声多，飞鹊镜前妆梳断。谁家夫婿不从征，

应是渔阳别有情。莫道红颜燕地少，家家还似洛阳城。

且逐新人殊未归，还令秋至夜霜飞。北斗星前横度雁，

南楼月下捣寒衣。夜深闻雁肠欲绝，独坐缝衣灯又灭。

暗啼罗帐空自怜，梦度阳关向谁说。每怜容貌宛如神，

如何薄命不胜人。愿君朝夕燕山至，好作明年杨柳春。
间居杂诗 其二
陈光绪（清代）

大夫三月葬，士则仅逾月。县封有定期，著为春秋律。

今人惑堪舆，选地葬无日。野厝苦寒暑，屋殡防嘻出。

日久家或落，窀穸赀已竭。郭璞造葬书，但求妥骸骨。

藉以博富贵，儿罪岂容发。棺彗未入土，譬如居无室。

死不如速朽，圣言有为发。
癸未生日
苏辙（宋代）

我生本无生，安有六十五。
生来逐世法，妄谓得此数。
随流登中朝，失脚堕南土。
人言我当喜，亦言我当惧。
我心终颓然，喜惧不入故。
归来二顷田，且复种禾黍。
或疑颍川好，又使汝南去。
汝南亦何为，均是食粟处。
儿言生日至，可就睢昙语。
平生不为恶，今日安所诉。
老聃西入胡，孔子东归鲁。
我命不在天，世人汝何预。
金刚随机无尽颂 其一 叹仰流通
释印肃（宋代）

释梵龙天众，憍尸加敬重。悟佛了无生，悟与含灵共。
送雷监赴阙庭
韦应物（唐代）

才大无不备，出入为时须。雄藩精理行，秘府擢文儒。

诏书忽已至，焉得久踟蹰。方舟趁朝谒，观者盈路衢。

广筵列众宾，送爵无停迂。攀饯诚怆恨，贺荣且欢娱。

长陪柏梁宴，日向丹墀趋。时方重右职，蹉跎独海隅。
唐多令 偶书
周贻繁（清代）

积雪暗重云。闲愁入岁新。小红炉、薄酒能温。无奈此中消未得，才遣去、又还人。

寥落旧情亲。繁华事易陈。话悲欢、识曲谁真。屈指古今多少事，都只是、镜中春。
袁子才招同年卜五峰邵星亭陈紫山徐紫汀程巨山徐亮彩集平台次子才韵
蒋麟昌（清代）

琼花零落珊瑚树，赭罗香袱渺何处。天上明星几度移，高台百尺空蟠踞。

神仙朝骑鹤背来，坐看白云不知去。奇语鉴开五色天，顾我以茹彼以吐。

主人邀我朝酒星，旋傍龙头吸甘露。双童手擎缥粉壶，冰桃雪藕知无数。

醉扬罗袖逐飞乌，长松筛阴挟风怒。意气浑如出岫云，举头欲向苍穹诉。

东方日出徒劳劳，雕轮碾尘走烟雾。可惜人间尽劫灰，溪流不记当年路。

拔醅百瓮意独厚，局蹐都为俗所误。安得羲和更倒行，不教座客知天暮。
送朱鹿田之任蜀中
方式济（唐代）

天入万峰攒，羊肠路屈盘。黄巾追往事，朱邑幸之官。

复业民无几，催科政待宽。从今行蜀道，歌唱不知难。
依韵和许发运游泗州草堂寺之什
梅尧臣（宋代）

入寺岂缘斋，阮公方咏怀。
心将超紫府，手欲拍洪崖。
云雾波初净，尘埃监已揩。
但能倾玉醑，不假列金钗。
远客归空速，千樯密自挨。
醒论时事正，醉戴野巾喎。
风俗通吴楚，清浑见汴淮。
遥知香刹外，独与赏心谐。
诗
王济（魏晋）

于显我王，缉乘斯民。俊明有德，严恭惟寅。
偈颂二十二首
释道生（宋代）

南边是黑云，今日应有雨。
宜林宜豆，宜禾宜黍。
虽然岁稔年丰，粒粒几多辛苦。
为报参玄人，要须知落处。
欧阳叔弼见访诵陶渊明事叹其绝识叔弼既去感
苏轼（宋代）

渊明求县令，本缘食不足。
束带向督邮，小屈未为辱。
翻然赋归去，岂不念穷独。
重以五斗米，折腰营口腹。
云何元相国，万钟不满欲。
胡椒铢两多，安用八百斛。
以此杀其身，何啻抵鹊玉。
往者不可悔，吾其反自烛。
摊破丑奴儿
赵长卿（宋代）

最苦是离愁。行坐里、只在心头。待要作个巫山梦，孤衾展转，无待到晓，和梦都休。

梦里也无由。谁敢望、真个绸缪。暂时不见浑闲事，只愁柳絮杨花，自来摆荡难留。
怀乡
王宏祚（清代）

六诏烽烟说不真，十年鼙鼓惨滇尘。玉龙金马无家别，铁柱香岩有梦亲。

庾信江南哀作赋，杜陵峡北泪沾巾。关河万里黄云起，渺渺愁予风打蘋。
忆浔阳旧居兼感长孙郎中（一作寄长孙中丞）
周贺（唐代）

浔阳却到是何日，此地今无旧使君。

长忆穷冬宿庐岳，瀑泉冰折共僧闻。
春雨即事寄袭美
陆龟蒙（唐代）

小谢轻埃日日飞，城边江上阻春晖。虽愁野岸花房冻，

还得山春药笋肥。双屐著频看齿折，败裘披苦见毛稀。

比邻钓叟无尘事，洒笠鸣蓑夜半归。
题风烟雪月梅 其二
戴浩（明代）

一抹轻烟拨不开，䑃朦淡淡锁妆台。仙肌犹自无颜色，何日添容傅粉腮。
四月二十七日雨后诣府学道过辟雍不暇谒权朝美归以诗寄之
赵鼎臣（宋代）

三日霖雨足，四郊牟麦稠。日长浑似夏，风冷却疑秋。

璧水劳心曲，车轮阻道周。桃花如烂熳，他日定来游。
自铜陵行四十里风复作泊江北岸地名散潭属淮南 其三
李纲（宋代）

平生性酷爱江山，今日江山满目前。明月清风人寂寂，淡烟轻霭露涓涓。

波声撼岸连淮壤，雁阵惊寒入楚天。慨念往来成底事，一杯浊酒且安眠。
宣和甲辰岁开十日予欲束衣随淮水东下锦官常
释正觉（宋代）

恬然谁作去留心，月下沧波风过林。
相别相逢定何所，明明向道只如今。
赵岩
陈师道（宋代）

一市万人聚，四冲千里遥。
胡然不作邑，兼自可成桥。
群盗去无迹，诸家压不骄。
由来天下事，浮议易倾摇。
莫肇襄携酒夜过听冯文在弹琴
欧大任（明代）

荒斋惟二子，渐觉故人稀。下榻松风过，鸣弦竹露飞。

官犹怜有酒，客敢叹无衣。双瀑朱明馆，何时共掩扉。
春阴
张耒（宋代）

惊鸿瞥过不容攀，病眼淮边楚望寒。
独卧孤舟对杨柳，春风终日在樯竿。
春草碧色
殷文圭（唐代）

细草含愁碧，芊绵南浦滨。萋萋如恨别，苒苒共伤春。

疏雨烟华润，斜阳细彩匀。花粘繁斗锦，人藉软胜茵。

浅映宫池水，轻遮辇路尘。杜回如可结，誓作报恩身。
金刚随机无尽颂·无法可得分第二十二
释印肃（宋代）

佛得菩提法，然灯默不答。
无法可得耶，妙理还周匝。
织女
陈襄（宋代）

明河清浅曙星稀，一夕欢娱一岁违。
不是盈盈隔流水，也应岁岁废残机。
人间累鹊经秋会，天上奔龙逐晓归。
期约黄姑重相见，伯劳东翥燕西飞。
次阮云心泛湖
萧立之（宋代）

湖上三更酒，西风一叶身。水明花近眼，烛暗月窥人。

识面频惊晚，论交未觉新。清诗如雪露，一洗簿书尘。
次韵宋秀才
白玉蟾（宋代）

昼弄朱曦夜弄蟾，知他何处地行仙。殿前昔奏三千字，腰下曾缠十万钱。

得句直疑无李白，草书真个过张颠。有时兴发临风舞，饮似长鲸吸百川。
拟鲍溶寒宵叹
贺铸（宋代）

孤缸照愁眠，明灭知夜久。
荧荧月落床，摵摵风入牖。
美人怅何许，寤言不相偶。
心寄南征鸿，云汉长回首。
江山庆云桥 其二
辛弃疾（宋代）

断崖老树互撑拄，白水绿畦相灌输。焉得溪南一丘壑，放船画作归来图。
挽丘大卿二首
刘克庄（宋代）

武仲孝标皆己矣，可堪又夺到丘迟。
汉家卿将今能几，洛社耆英在者谁。
作有道碑宁免愧，过乔公墓定何时。
春风自绿原头草，不管人间殄瘁悲。
贻如祖大师 其二
黄裳（宋代）

说禅谈佛未曾修，幻化空身岂自由。常视世情如锁钥，云山深处莫回头。
钱申伯追送至宁化栖隐寺赋诗识别
李纲（宋代）

连年淮海怅离居，十日相从乐有馀。心向功名已灰冷，老于诗酒未情疏。

颇矜有客乃如许，共话无生正是渠。惜别不须追路远，定期林下论羲书。
题四景山水图为仙溪林廷宽赋 其四 冬景
黄仲昭（明代）

我昔谪湖湘，凌冬出畿甸。驱车陇阪间，风雪朝盈面。

六合亘顽云，九疑怅难见。披图感旧游，流光去如电。
郡圃上已二首
杨万里（宋代）

寻春不见只思还，却在来僊小崦间。
映出一川桃李好，只消外面矮青山。
先人旧题东山墓亭三绝 其一
王十朋（宋代）

入堂无复见双亲，建此来宁似在神。天地深恩难以报，含悲唯有泪沾巾。
次韵仲成叔贺双桂桥
许月卿（宋代）

展墓归来春水浮，桥头望月正如钩。桥成未用问谁住，意远应同逐水流。

天外雁凫何足许，人间鹿豕可仝游。须知□□□□□，莫说存耕知有秋。
步蟾宫
汪存（宋代）

玉京此去春犹浅。正雪絮、马头零乱。姮娥剪就绿云裳，待来步蟾宫与换。明年二月桃花岸。棹双浆、浪平烟暖。扬州十里小红楼，尽卷上珠帘一半。
又闻边报四首
刘克庄（宋代）

八骏西游造父骖，六飞草草幸东南。
故宫久叹生禾黍，急驿毋东贡荔柑。
自古庙谟劳圣虑，即今军事有人参。
行宫一穗祥云起，应解三边黑祲酣。
同子忠上西楼
郑侠（宋代）

偶因送客上西楼，共爱佳城枕海陬。
雁翅人家千巷陌，犬牙商舶数汀洲。
风吹细雨兼秋净，云漏疏星带水流。
独有单亲头早白，迢迢东望不胜愁。
绛都春
陈郁（宋代）

晴天媚晓。正禁苑乍暖，莺声娇小。柳拂玉阑，花映朱帘韶光早。小朝多暇舒长昼。庆圣主、新颁飞诏。贻谋恩重，齐家有训，万邦仪表。

偏称宫闱欢笑。酿和气共结，天香缭绕。侍宴回车，韶部将迎金莲照。鸡鸣警戒丁宁了。但管取、咸常同道。东皇先报宜男，已生瑞草。
章江晚泊 其二
百保（唐代）

间倚篷窗望，人烟夹岸繁。晴波摇日脚，暝色起山根。

几点明渔火，三篙涨水痕。蒲帆看乍落，停泊即前村。
礼道吾雷塔在石霜
释智愚（宋代）

祖师灵骨见应难，霹雳声中过别山。
父子祗缘机不密，翻成千古是非关。
晴
杜浚（明代）

海角收残雨，楼前散夕阳。行吟原草泽，醉卧即沙场。

骑马人如戏，呼鹰俗故狂。白头苏属国，只合看牛羊！
赠李隐士
释行海（宋代）

白苎为衣草结庐，相逢犹问世何如。
每弹山水忘忧曲，懒上王侯自荐书。
白眼鸥边窥宇宙，清罇月下宴樵渔。
时情任似长亭柳，才向秋风日日疎。
赠新会梁卓如孝廉七首 其六
夏曾佑（清代）

情怀孤寄三千界，图史如流一万年。日用限前无所得，奇才老去例逃禅。
和袁提刑咏雪
李曾伯（宋代）

羽卫鬖髿万玉然，元从绣斧下青天。
分明要与荆人看，苍桧擎枝一节坚。
数载不晤黄温如相见羊城因作是诗
何绛（明代）

故国山头水拍天，孤舟同梦过滩边。远书阻绝成三载，往事追维曾几年。

落魄自应甘裤下，危言安敢向人前。旧游一一东西隔，此日相逢倍黯然。
过曾季永见壁间张安国所书天下第一真仙之岩
赵蕃（宋代）

不见融州使，无从可寄书。
仙岩忽逢字，驿骑想非疏。
室近宜人桂，官胜冲尹驴。
江南热犹剧，岭外比何如。
秋晴
张九成（宋代）

秋空极清快，偶值数日阴。
造物果何意，成此三日霖。
晚来风色转，天边露遥岑。
无言若有得，古人知我心。
山居杂诗九十首 其三十四
曹勋（宋代）

闲中每自得，闲意非陆沉。蚁穴漫说梦，鸥盟谁更寻。

一年记好处，万缘随夙心。即以洗其劳，清月升层林。
再作十绝寄胡伯负兵侍仲方尚书
李元实（宋代）

赤手批鳞事最难，况渠班底一微官。
澹翁去后能如此，当作三生石上看。
题大名官舍
吕本中（宋代）

宿昔尚残暑，晚风吹欲无。不知留此住，更白几茎须。
昭君怨（豫章寄张定叟）
辛弃疾（宋代）

长记潇湘秋晚。歌舞橘洲人散。走马月明中。折芙蓉。

今日西山南浦。画栋珠帘云雨。风景不争多。奈愁何。
题王诜瀛海卷 其二
弘历（清代）

都尉由来阀阅家，诗情画意足烟霞。饱参玉局心如月，远谢安期枣似瓜。
和孙廷平坦嵩山十首·春溪水
韩维（宋代）

阳生溪谷温，坼坼冰面破。
渌随波色还，白放云光堕。
野鸥岂知此，终日忘形坐。
十一日垂拱殿起居闻南捷
梅尧臣（宋代）

二月雪飞鸡狗狂，锦衣走马回大梁。
入奏邕州破蛮贼，绛袍玉大开明堂。
腰佩金鱼服金带，榻前拜跪称圣皇。
一朝严气变和气，初令漏泄飞四方。
将军曰青才且武，先斩逗挠兵後强。
从来儒帅空卖舌，未到已愁茆叶黄。
徘徊岭下自称疾，诏书切责仍勉当。
因人成功喜受赏，亲戚便拟封侯王。
昔日苦病今不病，铜鼓弃掷无镖枪。
山中杂咏 其二
许必胜（宋代）

月至林木异，心空来远声。草根幽响奏，小叶孤萤明。

静念既有在，久之无可名。轻云自闲暇，坐久山风鸣。

微雨偶然过，清心相向生。
临江仙（宴向守簇）
王质（宋代）

曲水流觞修禊事，祓除洗净春愁。举尊再拜寿君侯。只今虚鼎足，好去作班头。

自古相门还出相，春旗小驻南州。云孙将绍祖风流。他时如见忆，江汉一渔舟。
雪夜黄州城下
赵廱（宋代）

雪后人家早闭门，江寒水落见沙痕。
黄州城下东坡路，月浸梅花正断魂。
寿蒲谷方伯
徐渭（明代）

紫薇行省使，绿蒲谷口人。夙有神仙气，聊随车马尘。

居深山共远，意适草俱春。驾鹤罗浮顶，行看狎子真。
颂古九首
释了演（宋代）

兴化棒头轰霹雳，克宾脚下走尘烟。
若无塞外将军令，那得嘉名四海传。
顾全州见邀江水涨不能赴
孟洋（明代）

桂林山深昼啼鹬，一春三见红日出。鸣雷达曙雨浪浪，洪潦平阶仍入室。

江间浪涌蛟螭翻，鲤鱼安得窥龙门。渡头行子立惆怅，徒系扁舟不可上。

美人只在水一方，百溯千回道转长。雨中空见枇杷落，飞尽杨花更断肠。
和孙虞部见赠
魏野（宋代）

朝客惠诗牌，山人愧不才。
旱田春雨足，暗室夜光来。
灯下吟三复，琴中鼓数回。
性愚非赐也，微旨尚难猜。
茉莉花二首
陶弼（宋代）

海客园林珠树木，水仙宾从玉簪裳。
锦桃每用红丝楼，蜂采须成白蜜房。
纪事八阕 西江月 其六 秋窗扶病
熊琏（清代）

弱息偏禁百折，多磨宜有千端。阎浮滋味总心酸。

参到药炉经卷。

夜月窗前影怯，西风镜里眉攒。几番愁对菊花寒。

不把疏帘轻捲。
再用韵三首
裘万顷（宋代）

厌趋朝市元无梦，惯处山林似有情。
圆觉楞严俱不解，维摩会下一书生。
送马程员外之任乌江
林逋（宋代）

空色青苍寒日明，迟迟携手出柴荆。
长贫少得交游者，渐老不禁离索情。
去路浦帆当晚落，到官江草已春生。
州监县尹多才识，当念吾宗负大名。
戏答禽语二首 其二 楚蜀春间有鸟鸣曰甜也吃苦也吃盖反舌类也
陈洪谟（明代）

甜也吃，苦也吃，有鸟飞鸣胡棘棘。世情冷煖尔所知，口腹至微何足惜。

饿采西山薇，醉饱墦间食。九鼎鸿毛须自择，甜也得，苦也得。
牡丹
苏轼（宋代）

小槛徘徊日自斜，只愁春尽委泥沙。
丹青欲写倾城色，世上今无扬子华。
春情
杨凝（唐代）

旧宅洛川阳，曾游游侠场。水添杨柳色，花绊绮罗香。

赵瑟多愁曲，秦家足艳妆。江潭远相忆，春梦不胜长。
读汉书二首
杨万里（宋代）

猿臂生何晚，雕虫死较迟。
晚生妨底事，迟死独堪悲。
句
俞演（宋代）

残灯吟夜雨，破榻卧秋山。
远游吟
温训（清代）

弱水西北流，滔滔去不息。人生莫远游，征途苍莽何终极。

西莫上陇头山，陇头流水声凄寒。南莫下瞿唐峡，瞿唐峡上舟如叶。

更闻邛峡坂九折，纵有骐骥行不得。雪山嵯峨高插天，行人见此凋朱颜。

远游吟，苦悲心。君不见，田舍翁，守空谷，足局促。一生裹头不出门，室有儿孙仓有粟。
麦穗两岐
郑畋（唐代）

圣虑忧千亩，嘉苗荐两岐。如云方表盛，成穗忽标奇。

瑞露纵横滴，祥风左右吹。讴歌连上苑，化日遍平陂。

史册书堪重，丹青画更宜。愿依连理树，俱作万年枝。
送耿拾遗湋充括图书使往江淮
卢纶（唐代）

传令收遗籍，诸儒喜饯君。孔家唯有地，禹穴但生云。

编简知还续，虫鱼亦自分。如逢北山隐，一为谢移文。
清平乐·西园啼鸟
黄机（宋代）

西园啼鸟。留得春多少。客里情怀无日好。愁损连天芳草。博山灰冷香残。微风吹满银笺。卓午花阴不动，一双蝴蝶团圞。
镜湖竹枝词·其一
徐渭（明代）

越女红裙娇石榴，双双荡桨在中流。
憨妆又怕旁人笑，一柄荷花遮满头。
次韵元肃兄汴口阻风
郑獬（宋代）

风阻浪头如駴马，险于天堑欲摧车。却随宿雁留寒渚，深羡飞云韂碧虚。

对酒客怀真土梗，满船生计只图书。世无勇奡携之去，不得连鳌作鲙鱼。
木笔
李龏（金朝）

巧如鸡距锐如簪，蘸紫濡红粉不深。青帝合教随侍史，万花国里写春心。
生查子·落梅庭榭香
晏几道（宋代）

落梅庭榭香，芳草池塘绿。春恨最关情，日过阑干曲。
几时花里闲，看得花枝足。醉后莫思家，借取师师宿。
临江仙（晁以道见和答韩文若之句，复答之。二首）
叶梦得（宋代）

三月莺花都过了，晓来雪片犹零。嵩阳居士记行行。西湖初水零，遥想〓纹生。

欲为海棠传信息，如今底事长醒。不应高卧顿忘情。留春春不住，老眼若为明。
木兰花慢（寿秘监）
张辑（宋代）

望瀛洲尺五，听海客、诧登临。记岛月分秋，天星降夕，神璧精金。他年作霖雨手，且明光奏赋寓良箴。槐府黑头旧业，芹宫青岁雄襟。

骎骎。宝勒向东吟。戏彩看而今。更袜步黄云，琴弹碧玉，汇泽杯斟。争先长至几日，料春风多喜鹊传音。梅蕴和羹心在，线添补衮工深。
钱济川奏最北上
庞嵩（明代）

霜蹄趋冀北，玉殿迥天开。六善躬敷奏，重瞳首屡回。

乡关曾不念，国本藉深培。细酌杯中物，称诗咏有莱。
金书大士心经为圆相大悲咒身衣赞
释智愚（宋代）

以波罗蜜多圆其相，以喝啰怛那蒙其身。咒呾从此发，还著于本人。

不解圆通二十五，吉祥灵草暗藏春。
寄题杨𢡟卿孝感堂
刘克庄（宋代）

哭时闻者亦欷歔，双鹤随声下碧虚。帝出丝纶照穹壤，官施绰楔表门闾。

今无陶侃谁能尔，古有苏耽莫是渠。华发史儋曾载笔，尚能浓墨为君书。
句 其一
张斛（金朝）

云开千里月，风动一天星。
夏日即事 其一
李经述（清代）

阅尽人情真常希，疏慵合饱故园薇。陈编尽有益师友，俗论原无真是非。

性僻拚遭河曲笑，心閒久息汉阴机。呼童抱瓮浇花径，一角西檐落晚晖。
光武庙
许及之（宋代）

真人祠殿柏乡边，下马焚香我谒虔。思汉民心今戴宋，密祈兴运早中天。
新秋杂题六首。行
陆龟蒙（唐代）

寻人直到月坞北，觅鹤便过云峰西。

只今犹有疏野调，但绕莓苔风雨畦。
雨后偕同人过蔚千饮 其二
戴亨（清代）

坐看空际雨霏微，云气苍茫绕竹扉。供客佳鱼随网得，开筵野鸟近人飞。

浣花溪晚少陵醉，折角巾欹郭泰归。聊为盛时留太古，往来宾主尽忘机。
题促织二首
贾似道（宋代）

玉绳低转过南楼，人在冰壶夜色幽。
湛湛露华凉似洗，啾啾蛩韵巧如讴。
絮叨高下恣情诉，断续悠扬不肯休。
叫彻五更寻隐处，自封门户共雌俦。
赠月波相士
何梦桂（宋代）

人心如面万参差，觌面相逢未易知。惟有天边一轮月，千江长与月相随。
柬胡卫道
刘过（宋代）

结束弓刀鞍马间，粗神矍铄我犹顽。
褒衣博带休相笑，前带头巾金帽环。
问讯子忱游天台
曹勋（宋代）

落落贺吏部，萧萧湖海姿。
好山应自适，短棹得回迟。
花发庭中槛，香传舍外篱。
相思梅已谢，无处问归期。
次韵德脩
韩淲（宋代）

已接湖头笑语香，雨馀又得句生凉。分明天意如人意，占尽山光与水光。

朝市虚嚣还隔远，轩亭闲雅信深长。输君少袖弦歌手，此乐吾侪亦未央。
秋云
欧阳澈（宋代）

数片悠扬出远山，拟为霖雨霈尘寰。未乘风雨吹嘘便，蓦被曦尘照烁还。

心在苍生常欲起，踪归深岫暂投閒。油然一作施膏泽，始趁岚烟入帝关。
三徒五苦辞 其六
佚名（隋代）

人命以消尽，亦犹膏中火。四大暂相寓，五物权时假。

盛年当勤学，趣求存告我。福尽身神散，冥冥地狱下。

上圣畏是故，寻道度斯福。
岁日旅泊家人相与为寿
梅尧臣（宋代）

舟中逢献岁，风雨送余寒。
推年增渐老，永怀殊鲜欢。
江边无车马，监里对衣冠。
孺人相庆拜，共坐列杯盘。
盘中多橘柚，未咀齿已酸。
饮酒复先醉，颇觉量不宽。
岸梅欲破萼，野水微生澜。
来者即为新，过者故为残。
何言昨日趣，乃作去年观。
时节未变易，人世良可叹。
立夏奉祀太一宫五言十韵
刘筠（宋代）

朱驾开炎序，琼科举旧仪。
恭承宣室诏，肃奉列真祠。
地接茏葱气，人多绰约姿。
珍丛罗宝槭，嘉树荫文榱。
仙馔丰青{左饣右是}，斋房饰紫帷。
洁诚专在祀，将事竚迎禧。
谷应空歌韵，神听祝册辞。
兰蒸芬静品，桂醑滟华彝。
烟达徐梵幣，风灵自转旗。
云衣才半解，鸣凤遡晨曦。
合欢带 周澹园纳姬扬州
王士禄（清代）

擅江东、公瑾风流。况绮丽、更扬州。喜得龙门人未腐，买清娱、且州遨游。

个侬还有，黄华妙腕，绛树清喉。倩明珠、十斛贮将金屋，移入琼楼。

帷灯照怯，窗日怜羞，妆成倦倚香篝。不为筵前矜顾曲，笑郎君、底费回眸。

双飞好去，华清侧畔，绣岭前头。待他年、学誓长生，同看织女牵牛。
托龙君超为觅仙源隐居诗以寄之
袁宏道（明代）

云石村中且卜庐，凭君为买一峰余。
全栽芝菊为疆界，尽写云岚入券书。
门对仙童浇药地，巷通毛女浣花渠。
闲中每爱天台去，好与刘晨间屋居。
汜水寄和甫
王安石（宋代）

虎牢关下水逶迤，想汝飘然过此时。
洒血只添波浪起，脱身难借羽翰追。
留连厚禄非朝隐，乘隔残年更土思。
已卜冶城三亩地，寄声知我有归期。
舟过南庄呼村老与饮示以诗二
陆游（宋代）

玄云吞落鸣，大风东北起。
隔林鸣两鸠，当道行众螘。
晴来未三鸣，雨候乃复尔。
我场何时乾，嘉谷在泥涬。
丰凶岁所有，游惰古所耻。
努力教子孙，天公终可倚。
次陈休应烹茗廓然亭见送韵
梁克家（宋代）

已行更为玉泉留，好景烦公杰句收。
紫帽峰前双鹭下，几多清兴满沧洲。
和仲巽荆州大雪
郑獬（宋代）

黑云扑下一天雪，开帘正见花飘飖。
渌樽覆案不能饮，缅怀白飘同心交。
拈毫竄纸聊自戏，不觉大语惊连鳌。
呼儿謄本寄之去，岂敢有意夸雄豪。
谚称抛砖引鸣玉，遂蒙老手来相嘲。
且言本出将家子，惯看飞云连沙起。
常骑快马臂苍鹰，走屠赤豹裂青兕。
燕山崛岉郁天起，玉关石壁俱天垒。
昔缨汉冠为汉民，今埋胡沙作胡鬼。
欲携熊虎十万师，独以一帚扫群螘。
左钤休屠批谷蠡，直出龙沙五千里。
呜呼君言岂不伟，单于闻之须怖死。
莫羞茜袖双鬓华，盘屈肺肝生叹嗟。
君不见东海老翁含两齿，投竿起载文壬车。
又不见荆州长史年七十，手提九鼎还唐家。
穷通变化不可测，蟠蛟宁久藏泥沙。
况君著意经营久，奇策峥嵘烂星斗。
殿前即日拜将军，缚取单于不引手。
我实读书枉用心，伊皋功名竟何有。
待君金甲破敌归，且作长歌倾贺酒。
奉和御制先天节上清宫道场香合内获金龙
夏竦（宋代）

元真降治祐生民，紫馆空歌协吉辰。芬馥鹊炉兰注袅，盘萦钿合翠龙臻。

阴凝珠树飞鳞密，影拂霓旌瑞角新。月驷云螭徒骏逸，碧鸡金马谩璘彬。

会骖虬辇昭灵异，终接飙轮奉圣神。愿复水官修豢御，纪年何足播芳尘。
题吉昌桥
吴武陵（唐代）

一水长流出涧溪，众山绵密与云齐。武陵桥上观春色，自笑刘郎去路迷。
用前韵赠闾丘民表
曹勋（宋代）

四寂无人雪在峦，喜君乘兴酒肠宽。
上方归路踏梅影，霜月一庭天正寒。
齐山依小岩作观音阁
周紫芝（宋代）

乱山空洞自成龛，十里秋风响桧杉。我亦来脩香火供，便疑身在普陁岩。
清丰道中逢云南戴玉园推府
赵完璧（明代）

漫漫长路可堪愁，何幸英雄际盛游。落木晚山人似约，短亭浊酒意无休。

阳春雅调曾谁和，雪夜高情此日酬。萍梗秋风仍万里，陇云滇水思悠悠。
辋川集·斤竹岭
王维（唐代）

檀栾映空曲，青翠漾涟漪。
暗入商山路，樵人不可知。
和陈信民除夕
项安世（宋代）

已知时节到门阑，犹有私情惜旧钱。
千户神桃俄已换，一声鬼竹岂其难。
痴人星发愁春镜，稚子花襦簇晓盘。
岁岁年年只此是，且随流俗贺更端。
病中怀邓觉非
顾逢（宋代）

卧病寂寥中，浮生悟得空。
半床清夜月，一枕破窗风。
旅思闻孤笛，秋声过断鸿。
可人常入梦，簪盍几时同。
送丘二十二之
崔峒（唐代）

积水与寒烟，嘉禾路几千。孤猿啼海岛，群雁起湖田。

曾见长洲苑，尝闻大雅篇。却将封事去，知尔爱闲眠。
晚兴寄罗子应程师鲁
汪本（明代）

白日下平野，长风起层波。
美人不可见，消息今如何。
愁边草木歇，梦里关山多。
惜哉岁云晏，回首鬓将皤。
临终颂
释道震（宋代）

吾年八十三，随顺世言谈。不落思量句，谁人共我参。
兴国灿老往漳州二偈送之 其一
陈渊（宋代）

江梅又趁一阳回，身在旃檀林下来。行到漳南香未歇，百花闻此一时开。
句
章孝标（唐代）

钱塘去国三千里，一道风光任意看。珠呈夜浦萤无影，鹘坐秋林鸟失行。

昨日见君亲下笔，五花笺上黑龙飞。何人枉折教狼籍，孤负春风长养情。

梅花带雪飞琴上，柳色和烟入酒中。阮籍啸场人步月，子猷看处鸟栖烟。

白练鸟迷山芍药，红妆妓妒水林檎。今日华山秋顶上，闻天长叫在长空。

天风更送新声出，不放行云过凤楼。昨日天宫吹乐府，六官弦管一时新。

通传胜事因风月，打破愁肠是酒杯。姑苏台上烟花月，宁负春风箫管声。

玉轮低月中天晓，金铎纵风上界秋。萧洒竹房尘境外，满天云月共清虚。

言若浚川流巨海，戒如秋月挂长空。金殿月中看捣药，玉楼风里听吹笙。
颂证道歌·证道歌
释印肃（宋代）

未了吾今为君决，一字不留无可说。
耀古腾今彻底辉，不离当体常光洁。
浈江
李畅（明代）

薄暮浈江上，微风趁夕帆。沙鸥轻泛泛，英石自岩岩。

海阔月先到，山高日半衔。临流无一事，相对浣征衫。
和叔赐对榴花
李洪（宋代）

安石榴开夏已深，动人绛萼绿成阴。
色空喻火宜知戒，伐性如斤莫浪侵。
半吐蹙巾传丽曲，同寻双叶寓欢心。
老来体物辜诗兴，种种霜颠愧玳簪。
晋桧行
许弥安（宋代）

紫极宫中晋朝桧，故老语我今千年。
盘根厚地龙蛇走，榦薄霄汉星斗悬。
玄冬飞雪断人迹，贞姿不敢平时妍。
虬枝香叶翠如幄，一子不落今苍烟。
胡为广厦构梁栋，如此大材乃弃捐。
伊昔晋朝纷乱日，衣冠南渡依江堧。
风流王谢各幻化，肝胆铁石还依然。
横山江氏书楼
钱谦益（清代）

人言此地是琴台，小院题诗閟绿苔。妆阁正临流水曲，镜奁偏向远山开。

印馀屐齿生芳草，行处香尘度早梅。日暮碧云殊有意，故应曾伴美人来。
和陶形赠影
苏轼（宋代）

天地有常运，日月无闲时。
孰居无事中，作止推行之。
细察我与汝，相因以成兹。
忽然乘物化，岂与生灭期。
梦时我方寂，偃然无所思。
胡为有哀乐，辄复随涟洏。
我舞汝凌乱，相应不少疑。
还将醉时语，答我梦中辞。
鹧鸪天
朱熹（宋代）

已分江湖寄此生。长蓑短笠任阴晴。鸣桡细雨沧洲远，系舸斜阴画阁明。

奇绝处，未忘情。几时还得去寻盟。江妃定许捐双佩，渔父何劳笑独醒。
颂古二十六首
释嗣宗（宋代）

午夜霜凝星斗寒，长空云尽山月落。
青天喫棒人尽知，苍龙退骨谁能觉。
金凤冲开玉锁关，麒麟掣断黄金索。
迢迢劫外孰能拘，南北东西迥超卓。
再次韵柏桐轩
陈棣（宋代）

修垣蔽轩楹，如观坐井天。
高人为披豁，物趣俱森然。
柏桐伍蒿莱，混迹几岁年。
俄惊俯丹楹，况得依臞仙。
佳名一品题，好语万口传。
高参溜雨句，美并朝阳篇。
抡才稽片牒，横陈榱栋边。
论功及乃祖，屡荐薰风弦。
谦居髯松下，优在良梓前。
荆徐人贡时，曾不数樟楩。
固殊上林木，虞衡日量诠。
且异温室树，衣冠时绕旋。
此方安静僻，所欲唯生全。
植物贵遂性，凭君较愚贤。
癸卯二月仲实诸人游野外饮花下得家字
陆文圭（元代）

散步逐芳草，小酌慰残花。
土锉野人居，茜裙蚕妇家。
汲流润水浑，挽树花桃斜。
园童贡新蔬，复邀啜杯茶。
我兴偶然尽，汝意良可嘉。
清都行
陆游（宋代）

积雨初收晓寒重，野人忽作清都梦。宫墙柳色绿如染，仰视修门岌飞动。

元章久已葬岷山，安得翩翩并驰鞚。春光如昔交旧少，肺肝欲写谁堪共。

颇闻天阍有疑事，通明殿下方佥议。约君切勿负初心，天上人间均一是。
凉夜
方回（元代）

挂屋星河淡，环窗草树幽。
灯昏天欲雨，簟冷夜初秋。
尚觉孤身健，能忘满腹忧。
去年田事薄，犹复有微收。
奉次朱子发稧饮碧泉
胡安国（宋代）

不牵春草咏池塘，且对山泉共举觞。碧玉涌波清见底，戏鳞依举款成行。

杯盘草草情逾厚，淡话平平味更长。亦有浯溪耸天石，待镌佳颂压元郎。
读陆南宁枕琴山馆诗感赋
赵崇庆（清代）

笳鼓军门日日喧，凝香太守亦戎轩。少陵洒泪成诗史，杜牧忧戎托《罪言》。

尚忆步虚窥海水，谁能凿空说河源。郑笺莫是无人作，独对遗编愧九原。
风物吟 其五
郑大枢（清代）

今宵牛女度佳期，海外曾无鹊踏枝。屠狗祭魁成底事，结缘煮豆始何时。
妙觉山用老溪宝叶二僧韵 其一
胡仲弓（宋代）

登山无杖策，元不事依凭。斜照穿林影，行云碍石棱。

鸟啼悲宿草，猿饮挂枯藤。曾著高僧住，何人为续灯。
蒿谷涧
王世贞（明代）

野蒿长如人，菉葹亦不离。我欲搆一区，为延张仲蔚。
赠仁上人
许景衡（宋代）

饱听长芦江水声，归看苕霅更分明。故人应叹遽如许，慈母翻愁太瘦生。

邂逅舣舟同一笑，登临怀古亦多情。髯张好句新拈得，恰好而今送子行。
禅人并化主写真求赞
释正觉（宋代）

节棱棱而老松之孤，心空空兮修竹之癯。
雪霜之气，丘壑之躯。
修水之去就，丛林之典模。
放开来底，相识也无。
子夜吴歌九解赠李顺德于鳞 一解 其一
宗臣（明代）

出门望所欢，零雪忽盈尺。岂曰沾吾衣，畏此雪上迹。
和孔密州五绝 春步西园见寄
苏轼（宋代）

岁岁开园成故事，年年行乐不辜春。
今年太守忧难继，慈爱聪明惠利人。
颍昌湖上赠诸公
王诜（宋代）

清影十分月，暗香干柄莲。
不知从此别，高会复何年。
铁山祠成二首 其二
李新（宋代）

缥缈团空翠一围，丛神社鼓日相依。阴天几处看云阵，夜雪何时化铁衣。

鸟鼠莫栖新蕊殿，风尘从染旧龙旗。门前汗马蹄翻玉，犹似当年力战归。
玉楼春
辛弃疾（宋代）

故也。余谓世无是事而有是理，乐所谓无，犹之有也。戏作数语以明之

有无一理谁差别。乐令区区浑未达。事言无处未尝无，试把所无凭理说。

伯夷饥采西山蕨。何毕捣齑餐杵铁。仲尼去卫又之陈，此是北车入鼠穴。
奉赋德修西充大夫成都新园咏归堂二首
叶适（宋代）

我生海旁州，古言江来铺。
力浮万顷尽，坐识一溜初。
之子酌彼源，绀洁玉斗奭。
雅韵舒烦忧，逸驾陵趦趄。
咏归有何意，岂亦歌风乎。
湛湛游无梁，滔滔济无桴。
纵横洄伏中，暮齿将焉需。
三间始开闢，十亩终耘锄。
东西两庄舍，兄弟相譍呼。
缅哉趋前规，更作却后图。
顾思曲肱乐，一身匪求余。
我独无家归，羡子镌自迂。
卜算子（集句）
赵彦端（宋代）

脉脉万重心，相望何时见。强半春寒去却来，野水差新燕。

远负白头吟，坐惜红颜变。欲问平安无使来，日落庭花祝转。
不碍云山楼诗二首
杨维桢（元代）

海之雨兮油油，雨我田兮有秋。
海之山兮离离，障我疏兮东之。
云之动兮跹跹，吾与云动兮动而不迁。
山之静兮层层，吾与山静兮静而不停。
醉蓬莱（丁酉春题江州琵琶亭，时自兵间还幕，有焚舟之惊。）
李曾伯（宋代）

倚栏干一笑，旧日琵琶，何处寻觅。独立东风，吹未醒狂客。沙外青归，柳边黄浅，依旧自春色。极目长淮，晴烟一抹，不堪重忆。

老子平生，萍流蓬转，昔去今来，鸥鹭都识。拍拍轻舟，烟浪暗天北。自有乾坤，江山如此，多少等陈迹。世事从来，付之杯酒，青衫休湿。
送张子立龙图知凤翔
冯山（宋代）

公家济水源，爱蜀如蜀人。公凡五入蜀，东峡西峨岷。

门生变交游，故旧成姻亲。蜀味皆吾餐，蜀音即吾民。

潼川最后至，既至情亦均。恶不待公刑，善不须公仁。

雍容如一家，笑语闻四邻。山时参公府，垩鼻看斧斤。

举动出至诚，悠久疑为神。诏书西出关，马首北向秦。

迟行客辞家，拥别儿恋亲。公归且大用，顾蜀还无因。

风收弥勒花，雨压长平尘。滑台为公寿，公饮不过唇。

乐我奉公欢，荣虞适兹辰。物色莽牢落，人情浩酸辛。

已辞尚可听，少驻双车轮。
次韵谢喻岩叟
方回（元代）

妙年璧水播英辞，半世闻声鬓未丝。
赐姓远从梁武日，家风复见喻凫诗。
九霄空阔飞胜势，万卷纵横讲授师。
重到庐山亦何喜，喜君知我我君知。
绝句留别善之仲实并呈松涧云仲无逸四首
陆文圭（元代）

江上春云生暮寒，故城回首离长安。
残桃剩柳应地分，留与诸君取次看。
幽居景物二首次西涯翁韵 其一 树色
莫止（明代）

连林映郭弄晴晖，误道浮岚认却非。杜老物华诗点染，房山水墨画稀微。

静兼花影初摇砌，细杂苔痕欲上衣。独倚江南望江北，天空高鸟一时归。
晚步东庵
韩淲（宋代）

薄晚登山屐，霜林脱叶飞。中间看月上，低处觉烟霏。

鸡犬近相接，人家远独稀。故园应好在，凝望客思归。
偶书
刘叉（唐代）

日出扶桑一丈高，人间万事细如毛。
野夫怒见不平处，磨损胸中万古刀。
北湖
吴则礼（宋代）

北湖真大痴，丑拙人共憎。
宿昔有鼻孔，不穿牯牛绳。
亭亭僧伽塔，要以两脚登。
折腰怕督邮，此事岂吾能。
峰顶
孔武仲（宋代）

苦霰悲风作斧斤，千秋松竹损精神。
似闻犬吠白云外，犹有秦时避世人。
在彭城日与定国为九日黄楼之会今复以是日相
苏轼（宋代）

瘁感之作诗菊盏萸囊自古传，长房宁复是臞仙。
应従汉武横长日，数到刘公戏马年。
对玉山人虽老矣，见恒河性故依然。
王郎九日诗千首，今赋黄楼第二篇。
醒心亭记
曾巩（宋代）

滁州之西南，泉水之涯，欧阳公作州之二年，构亭曰“丰乐”，自为记，以见其名义。既又直丰乐之东几百步，得山之高，构亭曰“醒心”，使巩记之。

凡公与州之宾客者游焉，则必即丰乐以饮。或醉且劳矣，则必即醒心而望，以见夫群山之相环，云烟之相滋，旷野之无穷，草树众而泉石嘉，使目新乎其所睹，耳新乎其所闻，则其心洒然而醒，更欲久而忘归也。故即其所以然而为名，取韩子退之《北湖》之诗云。噫！其可谓善取乐于山泉之间，而名之以见其实，又善者矣。

虽然，公之乐，吾能言之。吾君优游而无为于上，吾民给足而无憾于下。天下之学者，皆为材且良；夷狄鸟兽草木之生者，皆得其宜，公乐也。一山之隅，一泉之旁，岂公乐哉？乃公所寄意于此也。

若公之贤，韩子殁数百年而始有之。今同游之宾客，尚未知公之难遇也。后百千年，有慕公之为人而览公之迹，思欲见之，有不可及之叹，然后知公之难遇也。则凡同游于此者，其可不喜且幸欤！而巩也，又得以文词托名于公文之次，其又不喜且幸欤！

庆历七年八月十五日记。
比在阜城寺中韵所得语还里任伯首和之因并录传冀有相广者 其六
王安中（宋代）

便凉即嗜眠，煮茗还破睡。不为蚁穴战，犹寻蟹眼沸。

果欲梦何梦，应知味非味。
雨夜西堂独宿
叶梦得（宋代）

华屋非所安，忆我三间茅。闭关傲初寒，坐听风雨交。

灯火微黯淡，松篁杂萧梢。一枝寄宿鸟，自许无倾巢。

我非乘桴翁，讵敢辞系匏。朅来亦何事，大似从僧包。

忽闻报严更，鼓钟乱钲铙。慨然念故栖，此地宁久抛。

君知芥舟微，但可浮杯坳。去矣无更疑，作诗聊自嘲。
治平丙午仲冬中澣游释迦寺登环翠阁
章岘（宋代）

吏局区区得暇难，倚崖高阁暂登攀。
群峰半出重林外，小艇横浮一水间。
霜叶信风随鸟逝，晚云沉石伴僧闲。
夕阳欲下犹回恋，更鼓清琴数弄还。
有感再作三首
王阮（宋代）

顿觉衰残甚，难胜委寄隆。
惊惶牛喘月，怅望马依风。
忍看丹炉坏，终怜蕙帐空。
明年花慢发，待我转来红。
郡斋水阁闲书
文同（宋代）

含露方矜杳袅，摇风旋见离披。湖上先生笑汝，朝开暮落何为。
送智齐师出峡
王灼（宋代）

齐师成都来，春风掀竹笠。
自云十五年，参学事未毕。
得钱买小十，湖南寻佛日。
胸中有此老，如饭不下嗌。
誓竭牛马走，往供薪水役。
傥谐一大事，归来卧蓬荜。
此老吾所闻，机用飞霹雳。
高提倚天剑，万里无行迹。
师欲婴其锋，意气真绝出。
巫峡柁声转，湘江帆影急。
行矣毋滞淫，坐夏犹可及。
寄语花药市，为我留一席。
至青柯平觅来所置杖已失去
王履（宋代）

不是江心蟠石种，何缘无水也通神。
只愁德裕真龄见，谈著方兄与铁君。
题郑常侍厅前竹
贾岛（唐代）

绿竹临诗酒，婵娟思不穷。乱枝低积雪，繁叶亚寒风。

萧飒疑泉低，萦回有径通。侵庭根出土，隔壁笋成丛。

疏影纱窗外，清音宝瑟中。卷帘终日看，欹枕几秋同。

万顷歌王子，千竿伴阮公。露光怜片片，雨润爱濛濛。

嶰谷蛮湖北，湘川灀水东。何如轩槛侧，苍翠袅长空。
送春词
胡缘（清代）

绿阴如幕草如烟，九十韶光弹指还。几处莺啼听不得，高楼烂醉夕阳天。

水晶帘卷独吟诗，尚有残红恋故枝。风送榆钱时满地，阿谁教作买春资。
龙湫潭
甘守正（明代）

悠悠神物枕灵岩，银汉无声雨自翻。势似建瓴山色润，形如开□水晶寒。

喷成飞雾随风起，泻作流霞带日涵。若得甘霖遍原野，不妨长唤作龙潭。
鉴湖
沈遘（宋代）

鉴湖千顷山四连，昔为大泽今平田。庸夫况可与虑始，万年之利一朝毁。
昝相公席上
汪元量（宋代）

燕云远使栈云间，便遣郫筒助客欢。
闪闪白鱼来丙穴，绵绵紫鹤出巴山。
神仙缥缈艳金屋，城郭繁华号锦官。
万里桥西一回首，黑云遮断剑门关。
游龟山和何学士
释正觉（宋代）

一宿曹溪今乃时，永嘉想见未忘兹。
如何淮风遏行色，不得扶杖相参随。
斯须佳惠玩珠璧，璨然倾泻胸中奇。
词锋明锐许谁敌，禅悦清酣还我追。
约君入社背时事，种藕著华春满池。
道在金兰端未艾，回头阅世真儿嬉。
寄生草·间别
查德卿（元代）

姻缘簿剪做鞋样，比翼鸟搏了翅翰，火烧残连理枝成炭，针签瞎比目鱼儿眼，手揉碎并头莲花瓣，掷金钗攧断凤凰头，绕池塘挼碎鸳鸯弹。
会稽颂 其八
诸葛兴（宋代）

虬髯起兮龙翔，耀兵威兮八方。法羽林兮严禁卫，握钩陈兮扫欃枪。

视诸将兮哙等伍，咨旧臣兮忠且武。耸万目兮矩矱，卫九重兮心膂。

维东南兮都会，辱吾王兮镇抚。畅威惠兮千载，隤福祥兮兹土。

瞻衮服兮煌煌，荐蕙肴兮葵觞。匪震慑兮罗池，亶爱思兮桐乡。

王之泽兮流后裔，更累叶兮奋忠义。孰旌表兮陪庙祀，显一门厉斯世。
恩许奉祠子中兄重寄臣字韵诗再次韵
周必大（宋代）

迂儒岂足助维新，日奉威颜谢主臣。
可罢本非缘一事，致疑初不怨三人。
弟兄有禄供温饱，畎亩何阶答圣神。
此去读书真事业，向来正字误根银。
述怀（二十年作）
王璲（宋代）

蚤年蔑知识，负志颇傲岸。
每鄙子张辟，常嫌仲由喭。
浩气逸虹蜺，高情薄霄汉。
悬河吐狂谈，振绮洒芳翰。
辞胎珠晶荧，出璞玉璀璨。
群英见推奖，前辈辱称赞。
问齿方在童，有发犹未冠。
展转时物非，蹉跎岁华换。
风霜忽凄厉，雨雪亦零乱。
未纵跃川鳞，早铩凌云翰。
顾瞻乏良图，进退昧深算。
豺狼正纵横，虎豹共奔窜。
一身甘贱贫，十口寄丛灌。
蒸藜当晨炊，扫叶供午爨。
角巾不裹头，破褐仅遮骭。
世途日孔棘，家道屡多难。
百忧遂纷纭，万事总芜漫。
浮踪学萍漂，浪迹类梗断。
徒怀济时略，独抱穷途叹。
携书过海滨，负笈客江畔。
感至恒支颐，愁来频扼腕。
今秋看又残，兹夕坐将半。
哀哀鹊绕枝，噭噭鸿失伴。
青灯乍明灭，皎月方辉焕。
寒声撼空窗，露气逼虚幔。
壮怀凝欲消，归思浩莫绊。
惊鱼怯举网，伤鸟畏张弹。
未睹黄河清，空歌白石烂。
乱杵递相催，群鸡互争唤。
出门望东方，漫漫何时旦。
青松枝
张仲深（元代）

青松枝，青丕丕。手把青松枝，为君酌别离。松枝颜色年年好，常恐人生鬓毛老。

愿君操比青松枝，天寒岁晏终不移。
偈颂一百六十首 其一二五
释宗杲（宋代）

今夜唤明朝作来年，明朝唤今夜作去岁。即称来年今夜合来，夜号去岁明朝合去。

来年今夜不见来，去岁明朝定不去。夜不来，又不去，业识茫茫无本据。

大圆镜里绝纤尘，个中岂著闲家具。是则是，别又别，烁迦晃破秋天月。

庞公不昧本来身，大似飞龙成跛鳖。尔诸人，瞥不瞥，灵利汉须看时节。

五九尽处又逢春，衲僧脑后三斤铁。
寄王达夫高密令
孔平仲（宋代）

高城已吹角，月暗星河落。与子语不休，青灯同寂寞。

平明车马去匆匆，一饭相邀不得同。交情世契两皆厚，东望白云千万重。
纪赐十二绝 其九 赐酒蟹一瓮
严嵩（明代）

入手霜螫美，言从海市来。甘香分御瓮，约客共春杯。
儗汉末小乐府九首 其七 毕圭屯
缪荃孙（清代）

青青千里草，西来屯毕圭。本初刀若利，何事待然脐。
读史感兴
黄文雷（宋代）

空山有大木，琅玕叶敷腴。
末至更摧落，岂复润朽株。
东西四百载，天明拱黄图。
哀哀李杜死，诸贤亦沦胥。
庸蜀反安燃。大厦终难扶。
长怀追爽鸠，谁复来此居。
莫折花
文同（宋代）

莫折花，花好亦自喜。
勿谓花无言，请以君心酌花意。
君容待花转丰艳，花枝因君愈憔悴。
莫折花，任花飞落地。
但对春风倚芳树，长遣香英伴君醉。
牡丹亭侍亲夜宴
朱诚泳（明代）

银烛辉煌照绮罗，绿云飞尽露银河。天香国色春无际，玉漏铜龙夜几何。

翠袖舞风娇不起，凤笙吹月淡相和。霞杯满进长生酒，春到庭闱喜气多。
太白山西隐寺木犀
曾丰（宋代）

族出于仙住傍僧，羞为春事与时争。
长专太白山涵润，独淹中秋月渗清。
色染真空如自失，香薰正觉若相成。
灵云有幸相遭遇，不要桃花作证明。
偈颂六十八首
释法薰（宋代）

临际顶中髓，杨岐眼裹筋。
欲明这个事，须还这个人。
风前有路，秤尾无星。
大家赢得笑忻忻，笑道秤尾无星。
小师智潮请赞
释了惠（宋代）

㑃无讨处，强无讨处。刚道太虚空，纯是生铁铸。人言养子不及父，殊不知扬子江心有个郭璞墓。
和韩秋怀十一首 其二
王十朋（宋代）

草木无利名，时来自荣悴。人生异草木，百念起心地。

困穷斯感异，利达或骄恣。一朝同物化，荣辱两何异。

有酒且行乐，不必富与贵。
即席以韵课诸生东斋诸物
刘因（元代）

何物能支笔万钧，案头依约远山痕。灯横烟影隐犹见，秋入霜毫势欲吞。

掌上三峰看太华，人间一发是中原。中书未免从高阁，不向林泉怨少恩。
昨日之夕和蒋颖叔
徐积（宋代）

昨日之夕谁扣扉，大使遣人来索诗。吟声一发巢乌飞，一夜清风摇木枝。

吟亦不住风不停，安知半夜风出城。大使船上风霜清，更添南郭吟哦声。
高宗郊前朝献景灵宫二十一首 其八 奉馔用《吉安》。
郊庙朝会歌辞（宋代）

百职骏奔，来相于庭。奉盛以告，登兹芳馨。际天蟠地，默运三灵。

神兮来歆，祚我休平。
送冲卿守高邮
刘敞（宋代）

鸡骛守樊笼，鸿鹄游四溟。羡君一麾去，不负人间名。

孤帆西北风，海日东南明。回首笑富贵，浮云亦何轻。

我忆童子时，綵衣戏五亭。离怀重自感，堕泪沾长缨。
菩萨蛮·白日惊飚冬已半
纳兰性德（清代）

惊飙掠地冬将半，解鞍正值昏鸦乱。冰合大河流，茫茫一片愁。
烧痕空极望，鼓角高城上。明日近长安，客心愁未阑。
朝中措（莆中共乐台）
赵师侠（宋代）

斜阳留照有余红。烟霭淡冥＿。麦陇青摇一望，前山翠失双峰。

麦台徙倚。松飘逸韵，梅减冰容。俯视尘寰如掌，翩然我欲乘风。
网山二首 其二
林亦之（宋代）

屋舍高低住，比邻活计同。笭箵嫌月白，螃蟹要霜红。

吠犬随村落，卖鱼成老翁。地咸耕种少，海熟抵年丰。
有感
郑清之（宋代）

子思问学惟诚意，孟民工夫只把身。
定慧妙明何处觅，要知儒释共天真。
清明书感
王维坤（清代）

稠桑密蔓翠遥遥，独坐空堂对泬寥。风雨愁连小寒食，乡关泪溅闰花朝。

万山重复皆遮眼，五斗凄凉尚折腰。手种长乡山畔柳，为谁攀尽最长条。
陆著作挽歌
储光羲（唐代）

世业江湖侧，郊原休沐处。独言五日归，未道千秋去。

乡亭春水绿，昌阁寒光暮。昔为昼锦游，今成逝川路。

归路秦城下，寒云惨平田。故园沧海边，绿柳覆平川。

送客异他日，还舟殊昔年。华亭有明日，长向陇头悬。

剑水千人石，荆江万里流。英英有君子，才德满中州。

明道俟良佐，惟贤初薄游。生涯一朝尽，寂寞夜台幽。

金堂策令名，仙掖居清位。鸣玉朝双阙，垂缨游两地。

朝夕既论思，春秋仍书事。何言鲁声伯，忽下琼珠泪。

令德弃人世，明朝降宠章。起居存有位，著作没为郎。

寒水落南浦，月华虚北堂。松门一长想，仿佛见清扬。
挽张南轩先生八首
彭龟年（宋代）

邪正不两立，何异获与薰。
宁怀爱憎念，趣尚难同群。
向来阊阖疏，杯水沃烈焚。
虽无扑灭期，固亦催炎熏。
黄钟动孤管，众乐知有君。
只今才数年，荟蔚朝隮云。
公身虽已殒，公言犹可闻。
所期动九天，从此泾渭分。
宁愿如曲江，一尊酹孤坟。
扬州
赵福云（清代）

红桥二十四，空忆杜司勋。明月长如此，箫声不可闻。

江船悬夜火，堤树卧春云。一棹平山外，杨花似雪纷。
谒杜子美祠
程洵（宋代）

少年诵公诗，讽咏忘日夕。晚为湖外游，适有耒阳役。

仙人梅子真，邀我连辔策。苍山环古城，幽路转石壁。

丛祠隐木末，古冢累道侧。衣冠尚唐制，金石存古刻。

缅怀天宝年，纲纪丝棼剧。肃代虽中兴，安史互攘贼。

风云暗宇宙，蛇豕莽区域。生灵困鱼烂，廊庙鄙肉食。

崎岖兵戎閒，公亦屡颠踣。时危孰与持，忠愤气弥激。

烱烱心怀丹，萧萧发垂白。兴来谩吟哦，赋罢还叹息。

区区杞人忧，此意谁复测。至今杜陵编，义与风雅敌。

人亡遗像在，庙古炉香寂。庭花日日红，阶草年年碧。

公身不可见，公心犹可识。惟馀耒阳流，与君共无极。
淮扬大水
郑獬（宋代）

淮扬水暴不可言，绕城四面长波皴。
如一大瓢寄沧海，十万生聚瓢中存。
水之初作自何尔，旧堤有病亡其唇。
划然大浪劈地出，正如百万狂牛犇。
顷之漂泊成大泽，壮士挟山不可堙。
居民竄避争入郭，郭内众人还塞门。
老翁走哭觅幼子，哀赴卒为蛟龙吞。
岂独异物乃为害，恶人行劫不待昏。
此时虾蟆亦得志，撩须睥睨河伯尊。
附城庐舍尽水府，惟见屋脊波间横。
间或大雨又暴作，直疑瓶盎相奔倾。
沟渠涨满无处泄，往往床下飞泉鸣。
只恐此城澒洞彻，城中坐见鱼颊生。
豪子室中具大筏，此筏岂便长全身。
朝夕筑塞渐排去，两月未见车间尘。
且喜馀生尚存世，资储谁复伤漂沦。
京师乃处天下腹，亦闻大水来扣阍。
至於河朔南两蜀，长江大河俱腾掀。
岂惟淮阳一弹地，洪涛乃撼半乾坤。
臣闻九畴天公书，三十六字先五行。
兹谓水德不润下，盖与土气交相争。
愿召近臣讲大义，使之搜凿灾害根。
下书遣使巡郡国，旷然一发天子恩。
家贫溺死无以葬，赐以棺轊收冤魂。
蠲除租赋勿收责，宽其衣食哺子孙。
开发仓库收寒饿，庶几疮痏无瘢痕。
不尔便恐委沟壑，强者趣聚蚕虱群。
伏藏山林弄凶器，今可先事塞其源。
朝廷固当有处置，贱臣何者敢僭论。
元元仰首望德泽，惟愿陛下无因循。
晚晴登楼和叔存侄
程公许（宋代）

放浪烟霞我亦曾，误凭宵梦绕觚棱。
眼明一片蚕崖雪，便拟搘筇最上层。
归真亭
苏轼（宋代）

旧笑桓司马，今师郑大夫。
不知徂岁月，空觉老楸梧。
祭礼传家法，阡名载版图。
会看千字诔，木杪见龟趺。
满江红（丁丑登均州武当山）
李曾伯（宋代）

镇日山行，人倦也、马还无力。游历处，总堪图画，足供吟笔。涧水绿中声漱玉，岭云白外光浮碧。信野花、啼鸟一般春，今方识。

真可羡，林泉客。真可叹，尘埃役。想希夷冷笑，我曹踪迹。七十二峰神物境，几千万壑仙人室。待身名、办了却归来，相寻觅。
点绛唇（赠别李唐卿）
廖行之（宋代）

秋兴连天，又还不分秋光老。莼鲈犹好。莫落秋归后。

有底从人，鲈马皆东首。君知否。阳关三奏。消黯情多少。
次宿北阿韵
陈造（宋代）

闻道篮舆去，遥岗复近阿。
诗应吊孝逸，碑或赞头陀。
静者官餬口，公朝礼作罗。
怜君日阡陌，尘土扑阴何。
探春令 赠王知玄
马钰（金朝）

洞天几阵清清雨。遥指琼林堪睹。一条玉杖，随行探得，性内金莲吐。婴娇女姹来相聚。更有真龙虎。自然显出，祥光覆载，一个灵明主。
登襄阳岘山
张九龄（唐代）

昔年亟攀践，征马复来过。
信若山川旧，谁如岁月何。
蜀相吟安在，羊公碣已磨。
令图犹寂寞，嘉会亦蹉跎。
宛宛樊城岸，悠悠汉水波。
逶迤春日远，感寄客情多。
地本原林秀，朝来烟景和。
同心不同赏，留叹此岩阿。
杭州天竺、灵隐二寺顷岁亦布衣一游…追思为诗二首
李绅（唐代）

翠岩幽谷高低寺，十里松风碧嶂连。开尽春花芳草涧，

遍通秋水月明泉。石文照日分霞壁，竹影侵云拂暮烟。

时有猿猱扰钟磬，老僧无复得安禅。

人烟不隔江城近，水石虽清海气深。波动只观罗刹相，

静居难识梵王心。鱼扃昼锁龙宫宝，雁塔高摩欲界金。

近日尤闻重雕饰，世人遥礼二檀林。
于飞乐（鸳鸯怨曲）
史达祖（宋代）

绮翼兼羽兼羽，问谁常借春陂。生愁近渚风微。紫山深，金殿暖，日暮同归。白头相守，情虽定、事却难期。

带恨飞来，烟埋秦草，年年枉梦红衣。旧沙间，香颈冷，合是单栖。将终怨魂，何年化、连理芳枝。
飞来寺 其一
何即登（明代）

只身天地一虚舟，谁向风尘叹敝裘。新月半悬孤磬夜，晚风遥傍峡山秋。

无期白社频呼酒，得醉青山且破愁。二十年前曾聚散，可堪吾道尚沧洲。
孱陵吊孙夫人
严遂成（清代）

紫髯将军都建业，西吞巴蜀东吴越。长江南北画鸿沟，要与曹瞒分汉室。

区区鼎峙非其志，左公可以恩义结。筮得归妹昏媾之，天下英雄多好色。

妹也女中一人杰，待婢明妆剑环列。月下玉人谁复佳，凛凛戎机临虎穴。

荆州借得作汤沐，割据幡然帝号窃。中宫正位吴夫人，妹乃徘徊中断绝。

阿兄误我母则亡，刘郎薄幸心如铁。孱陵别筑卫以兵，兵败猇亭人不活。

从此游魂无所归，泪洒湘妃斑竹裂。神弦鼓曲沉红丝，谁赴蟂矶寒食节。

遗庙宵来风雨多，明珠步障声萧瑟。
东风第一枝·留别王毓仙
邹韬（清代）

梦驻神飞，春风蕴结，双鬓故园曾合。酒边剪烛，论心暗潆，情波几折。

梅窗月静，听玉漏、敲寒清澈。奈销魂、短棹长鞭，抵死催人离别。

分雁轸、白云恨绝。还剩有、水流呜咽。乱山青冷，无言对著，灞桥残雪。

尘装载怨，又引起、乡愁万叠。且订约、琴剑归来，记取落花时节。
是夕乡心益切因寄潘剩水
何巩道（明代）

南回乌雀绕空枝，凄断乡心半夜时。愁裹有缘贫后得，梦中无路醒来知。

庭幽叶落声常早，海远潮归信每迟。吟尽水栏霜月白，满天寒笛思谁伊。
渔父
杜牧（唐代）

白发沧浪上，全忘是与非。
秋潭垂钓去，夜月叩船归。
烟影侵芦岸，潮痕在竹扉。
终年狎鸥鸟，来去且无机。
院中多蛇时复入室作驱蛇行
陶邵学（清代）

百年灌木荒江宅，币地蓬麻少行迹。门外千崖积石高，中有虺蛇长挂壁。

朝来入室惊始见，驱吓儿童愁婉娈。小蛇扑杀三四馀，大蛇奔窜犹睢盱。

我今寄食走穷谷，常恐失身为汝狙。人言此物足奸诡，伺影闻声巧莫比。

过首容身吾未能，草动风摇尔何喜。妻孥爱我劝我还，我笑不顾心悢然。

丈夫一举动寥廓，骑龙刺兕当攀天。纵无三尺追汉祖，笏击犹期孔道辅。

扫除奸凶净六合，幺么岂足污砧斧。深山自是多魑魅，道路仍闻足豺狼。

手中利剑思一鸣，天上威弧会须怒。蛇乎蛇乎当远去，草间窃活吾羞汝，明日九关诛猰貐。
送蔡伸道
李处权（宋代）

当年倾盖便情亲，老去那知更贱贫。
松竹故园秋未老，溪山南国雨能新。
可怜作客身如梦，尚喜传家笔有神。
咫尺重阳归务速，吹花落帽要吾人。
昔人贵松柏
陈郁（宋代）

昔人贵松柏，为有霜雪姿。
折以赠远别，岁寒心不移。
愿言且珍藏，聊慰千日思，
青青陨秋黄，勿同杨柳丝。
上泉
项安世（宋代）

阴崖古木挂藤萝，下有神龙阅世多。
荇带水衣闲自舞，鲦鱼石蟹戏相过。
岂知霖雨为何事，自喜红尘不到他。
落叶满林送去路，牧童相引到山阿。
庚寅秋沅儿下第书寄
庄德芬（清代）

去年手中线，为汝缝征衣。江南四千里，孤帆如鸟飞。

悠悠寡母心，清梦常怀归。怀归兰陵道，春风复秋草。

不辞啮指迟，惟期立身早。裁书附雁鸿，言与药石同。

六翮苟不齐，何以凌长风。今年棘闱战，沦落丰城剑。

空有气如虹，悬知泪如霰。归来季子颜，羞见山妻面。

人事在苦学，天心惟与善。场圃且勿视，良图在三献。
次韵陈彦实醉中杂言
俞德邻（宋代）

悠悠广陌尘，冉冉征途客。征途渺无际，人寿不满百。

百年复几何，鬓发早已白。发白无由玄，扰扰终奚益。

富贵势熏天，忽作冷灰寂。突兀树丰碑，犹有金石厄。

所以贤达人，万古等朝夕。俯仰宇宙间，但恨酒杯窄。

持杯辄酣歌，那暇寸阴惜。
朝中措 咏卮中碎枝腊梅白梅
周贻繁（清代）

蜜脾香味漏蜂衙。相倚玉无瑕。莫讶风前残雪，休疑雨后黄昏。

青灯半盏，清词数卷，卮水生涯。细倩三杯佳酿，□消绝世丰华。
雪谗诗赠友人
李白（唐代）

嗟予沈迷，猖獗已久。
五十知非，古人尝有。
立言补过，庶存不朽。
包荒匿瑕，蓄此顽丑。
月出致讥，贻愧皓首。
感悟遂晚，事往日迁。
白璧何辜，青蝇屡前。
群轻折轴，下沉黄泉。
众毛飞骨，上凌青天。
萋斐暗成，贝锦粲然。
泥沙聚埃，珠玉不鲜。
洪焰烁山，发自纤烟。
苍波荡日，起于微涓。
交乱四国，播于八埏。
拾尘掇蜂，疑圣猜贤。
哀哉悲夫，谁察予之贞坚？
彼妇人之猖狂，不如鹊之强强。
彼妇人之淫昏，不如鹑之奔奔。
坦荡君子，无悦簧言。
擢发赎罪，罪乃孔多。
倾海流恶，恶无以过。
人生实难，逢此织罗。
积毁销金，沈忧作歌。
天未丧文，其如余何。
妲己灭纣，褒女惑周。
天维荡覆，职此之由。
汉祖吕氏，食其在傍。
秦皇太后，毐亦淫荒。
螮蝀作昏，遂掩太阳。
万乘尚尔，匹夫何伤。
辞殚意穷，心切理直。
如或妄谈，昊天是殛。
子野善听，离娄至明。
神靡遁响，鬼无逃形。
不我遐弃，庶昭忠诚。
过吴江平望
顾起纶（明代）

江驿临平望，渔洲带石梁。风吹阖庐棹，晚泊会稽乡。

水国惟闻雁，寒原但植桑。前程多歧路，何处是康庄。
宫词
杨皇后（宋代）

用人论理见宸衷，赏罚刑威合至公。
天下监司二千右，姓名都在御屏中。
题扇头
王利宾（金朝）

轻纱画竹雀，柄短不盈握。暑气正凭陵，清风一何邈。
杂咏下 芡曲
洪适（宋代）

芡槃平羃水，雁喙饱吞风。剖蚌珠惊坐，清谈拳屡空。
题富池罗汉院
李流谦（宋代）

竹深树老小禅关，关对江淮千古山。
万舶堆中江上乐，时时箫鼓寺前还。
逍遥咏
宋太宗（宋代）

表里分明说，深穷妙更玄。
愚迷行不到，圣事法中传。
真空本自然。今生随曩劫，
清净照三天。
春日送沈赞府归浔阳觐叔父
杨巨源（唐代）

浔阳阮咸宅，九派竹林前。花屿高如浪，云峰远似天。

江声在南巷，海气入东田。才子今朝去，风涛思渺然。
冬夜舟中作
陆游（宋代）

夜搒孤舟掠岸行，村墟频过不知名。
绕枝倦鹊寒无影，脱网奔鱼远有声。
两纸忽惊残历尽，一杯聊慰旅怀情。
还家自笑身犹健，又付生涯与短檠。
秋日游城南张氏庄
石宝（明代）

斜日高城伤客怀，百年多暇此裴徊。燕山云树无今古，莺谷渔樵自往来。

野水漾舟归远浦，老鵳窥兔上荒台。村翁惯记从前事，说罢潸然对酒杯。
送雷赴漕召
曹彦约（宋代）

我生虽晚亦匡庐，得见先生喜有馀。
止为包荒安邸舍，敢将入幕论乡闾。
一官贪禄无他望，四海安身即定居。
幽谷若因明主问，莫言臣邑有相如。
春晚野步
吴龙翰（宋代）

寻花篱下蝶牵引，酌酒林间鸟劝酬。
山色不随春态老，笛声自起夕阳愁。
丑奴儿
周邦彦（宋代）

南枝度腊开全少，疏影当轩。一种宜寒。自共清蟾别有缘。

江南风味依然在，玉貌韶颜。今夜凭阑。不似钗头子细看。
贺新郎·送胡邦衡待制赴新州
张元干（宋代）

梦绕神州路。怅秋风、连营画角，故宫离黍。底事昆仑倾砥柱，九地黄流乱注。聚万落千村狐兔。天意从来高难问，况人情老易悲难诉！更南浦，送君去。
凉生岸柳催残暑。耿斜河，疏星淡月，断云微度。万里江山知何处？回首对床夜语。雁不到，书成谁与？目尽青天怀今古，肯儿曹恩怨相尔汝！举大白，听金缕。
菩萨蛮 其十三 颠倒韵伯兄大千侄阿莲同作
毛奇龄（清代）

烛槃深影春围曲。曲围春影深槃烛。迷路入花溪。溪花入路迷。

枕函空覆锦。锦覆空函枕。遮莫苦栖鸦。鸦栖苦莫遮。
竹小口候风
项安世（宋代）

河边高柳种成帷，隔尽朝阳与夕曦。卧看绿阴凉吹里，纷纷黄叶下如筛。
重拜和靖墓
吴惟信（宋代）

片玉沉山草亦珍，断碑残石当麒麟。君王别为开门户，不欲梅花见路人。
题程彦实尚书晴洲卷 其一
丘浚（明代）

举世昏昏梦里过，晴明时少晦时多。一生日月光中老，闲向沙头弄碧波。
潇湘八景·江天暮雪
宋宁宗（宋代）

朔吹扫氛埃，同云暝不开。
千山飞乌尽，一水泝舟回。
波面散铅汞，林梢已泻瑰。
怀人留剡棹，野店且新醅。
减字木兰花·先生困熟
陈三聘（宋代）

先生困熟。万卷书中聊托宿。似怯清寒。更爇都梁向博山。游仙梦杳。啼鸟声中春又晓。未著乌纱。独坐溪亭数落花。
狱中传闻张芷园遇害歌以吊之
陈邦彦（明代）

三百年来世泽孤，寥寥岭外数狂夫。邮筒每恨东西隔，鼎足那堪次第徂。

人世谁与不死者，他时公等亦生乎。罗浮山下多琪树，休逐啼鹃带血呼。
集杜少陵诗句一首奉寄云庵法师
胡奎（元代）

台州地阔海溟溟，南极老人自有星。千崖无人万壑静，老身古有风泠泠。

有时自发钟磬响，芝草琅玕日应长。昏黑应须到上头，安得仙人九节杖。

不见旻公三十年，清诗句句尽堪传。陶冶性灵存底物，晴窗检点白云篇。
闻危太朴王叔善除宣文阁检讨三首 其三
吴师道（元代）

亭障连山入杳茫，毡车如雪谩沙场。雕盘天际秋云白，雁去关南木叶黄。

独客应怜冠戴楚，閒愁无奈管吹羌。归来若度桑乾水，莫忘并州是故乡。
江横信笔
蒲寿宬（宋代）

潮汐有赢缩，江横无古今。
鱼龙任掀舞，孤月在天心。
残句：春将国艳熏花骨
黄庭坚（宋代）

春将国艳熏花骨，日借黄金缕水纹。
送杭州使君苏内相先生某用先生旧诗方丈仙人
李廌（宋代）

公去吾道辱，公来吾道荣。
生民系休戚，国势随重轻。
先生如九鼎，坐折奸宄萌。
天如欲平治，用舍若为情。
示都儿学书
陈著（宋代）

都子方知砚石亲，字虽小技盍留神。
鲁公米帖犹存古，王氏兰亭已失真。
莫事锋鋩多巧锐，要令骨肉两停匀。
中心端正手圆活，此外无方可教人。